EL Επίσημη Εφημερίδα της Ευρωπαϊκής Ένωσης C 299/7

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, για τα συστήματα ποιότητας των γεωργικών προϊόντων και τροφίμων

(2017/C 299/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ

Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012

«SAINT-NECTAIRE»

Αριθ. ΕΕ: PDO-FR-02299 — 8.3.2017

ΠΟΠ ( X ) ΠΓΕ ( )

1. Αιτούσα ομάδα και έννομο συμφέρον

Interprofession du «Saint-Nectaire» (διεπαγγελματική οργάνωση για το τυρί Saint-Nectaire — ISN)

Διεύθυνση: 2 route des Fraux 63610 Besse-et-Saint-Anastaise ΓΑΛΛΙΑ Τηλ. +33 473795257 Φαξ +33 473795172 Email: contact@syndicatstnectaire.com

Την ομάδα απαρτίζουν παραγωγοί, συλλέκτες γάλακτος, επιχειρήσεις μεταποίησης και επιχειρήσεις τελειοποίησης τυριού «Saint-Nectaire» και, ως εκ τούτου, η ομάδα νομιμοποιείται να προτείνει την αίτηση τροποποίησης.

2. Κράτος μέλος ή τρίτη χώρα

Γαλλία

3. Κεφάλαιο των προδιαγραφών προϊόντος που αφορά/-ούν η/οι τροποποίηση/-σεις

— ☐ Ονομασία του προϊόντος — ☒ Περιγραφή του προϊόντος — ☐ Γεωγραφική περιοχή — ☒ Απόδειξη καταγωγής — ☒ Μέθοδος παραγωγής — ☐ Δεσμός — ☒ Επισήμανση — ☒ Άλλα: έλεγχος, εθνικές απαιτήσεις, δεσμός

4. Τύπος τροποποίησης/-εων

— ☒ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012 — ☐ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) και η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012

5. Τροποποίηση/-εις

Κεφάλαιο «Περιγραφή του προϊόντος»

Κατά την προηγούμενη τροποποίηση των προδιαγραφών, το μέσο βάρος των τυριών αντικαταστάθηκε από μέγιστο βάρος (1,850 kg για το μεγάλο μέγεθος και 0,650 kg για το μικρό μέγεθος). Κατά την εφαρμογή της εν λόγω διάταξης, το συγκεκριμένο κριτήριο προσδιορίστηκε καλύτερα. Για να ληφθεί υπόψη η ενδεχόμενη μεταβλητότητα του βάρους των τυριών και να καθοριστεί επακριβώς το προϊόν, το μέγιστο βάρος του τυριού αυξάνεται και συμπληρώνεται με ελάχιστη τιμή. Ως εκ τούτου, το βάρος του τυριού «Saint-Nectaire» μεγάλου μεγέθους «κυμαίνεται μεταξύ 1,450 kg και 1,950 kg», αντί «δεν υπερβαίνει τα 1,850 kg». Για το τυρί «Saint-Nectaire» μικρού μεγέθους, το βάρος «κυμαίνεται μεταξύ 0,500 kg και 0,700 kg», αντί «δεν υπερβαίνει το 0,650 kg».

Η περιγραφή της μάζας διευκρινίζεται με βάση την πείρα που αποκτήθηκε από τις επιτροπές γευσιγνωστικής δοκιμασίας. Ως εκ τούτου, η φράση «Η παχύρρευστη και ελαστική μάζα, η οποία υποχωρεί όταν πιέζεται με το δάκτυλο, είναι χρώματος ελεφαντοστού και μπορεί να εμφανίζει μερικά μικρών διαστάσεων ανοίγματα αρμονικά κατανεμημένα» αντικαθιστά τη φράση «Η μάζα, ελαστική και παχύρρευστη, υποχωρεί όταν πιέζεται με το δάκτυλο». Η νέα αυτή περιγραφή καθιστά εφικτό τον ακριβέστερο καθορισμό του προϊόντος.

Η περιγραφή της γεύσης του προϊόντος συμπληρώνεται ώστε να αντανακλάται καλύτερα η πολυπλοκότητα της γεύσης του τυριού «Saint-Nectaire». Ως εκ τούτου, στην οικεία φράση προστίθενται τα στοιχεία περιγραφής «ήπια» και «χωρίς υπερβολική οξύτητα» και η φράση διαμορφώνεται ως εξής: «Η γεύση είναι καθαρή, ήπια, ελαφρώς αλμυρή, χωρίς υπερβολική οξύτητα, με ποικίλες γαλακτικές γεύσεις (νωπού γάλακτος, κρέμας γάλακτος, βουτύρου) και αρώματα περιβάλλοντος τελειοποίησης (αποθήκης ωρίμασης, άχυρου, γης ή δασικού υπόροφου), που συχνά συνοδεύονται από πολύ ελαφριά γεύση φουντουκιού.».

Όλες οι ως άνω τροποποιήσεις, οι οποίες σκοπούν στη βελτίωση της περιγραφής του προϊόντος, εισάγονται επίσης στο ενιαίο έγγραφο.

Κεφάλαιο «Απόδειξη της προέλευσης»

Στη δήλωση ταυτοποίησης που προηγείται της διαδικασίας αναγνώρισης της ικανότητας των παραγωγών να πληρούν τις απαιτήσεις των προδιαγραφών, προστίθεται προηγούμενη δήλωση απουσίας πρόθεσης παραγωγής και προηγούμενη δήλωση επανέναρξης της παραγωγής, ώστε να παρέχεται η δυνατότητα σε επιχειρήσεις να παύσουν προσωρινά την παραγωγή τυριού «Saint-Nectaire», εφόσον το επιθυμούν.

Για την καλύτερη κατανόηση του κειμένου, διευκρινίζεται ότι η μηνιαία ανακοίνωση στατιστικών δεδομένων σχετικά με την παραγωγή και την τελειοποίηση αφορά επίσης τους αγρότες παραγωγούς που τελειοποιούν το προϊόν στο αγρόκτημα.

Προστίθεται υποχρέωση για ορισμένες κατηγορίες επιχειρήσεων (συλλέκτες γάλακτος, παραγωγούς και επιχειρήσεις τελειοποίησης) να ανακοινώνουν σε ετήσια βάση στην ομάδα, για το έτος ν πριν από τις 25 Φεβρουαρίου του έτους ν+1, τα στατιστικά δεδομένα σχετικά με τη δραστηριότητά τους κατά το προηγούμενο έτος, επιπλέον των μηνιαίων διαβιβάσεων δεδομένων που απαιτούνται ήδη για ορισμένες εξ αυτών, ώστε η ομάδα να διαθέτει ετήσια ανακεφαλαιωτική κατάσταση βάσει των δεδομένων που διαβιβάζουν οι επιχειρήσεις.

Η ελάχιστη διάρκεια διατήρησης των δηλώσεων που λαμβάνει η ομάδα ορίζεται σε 2 έτη, επιπλέον του τρέχοντος έτους, αντί 3 ετών από ημερομηνία σε ημερομηνία, για τη διευκόλυνση της διαχείρισης των αρχείων ανά ημερολογιακό έτος.

Σε σχέση με τις τροποποιήσεις που αφορούν τη διατροφή των ζώων, διευκρινίζεται ότι η ανακεφαλαιωτική κατάσταση των συγκομιδών και των αγορών χόρτου που τηρεί ο γαλακτοπαραγωγός αφορά όλες τις συγκομιδές και όλες τις αγορές χόρτου, ανεξαρτήτως προέλευσης, προκειμένου να λαμβάνεται υπόψη το σύνολο των συγκομιδών και των αγορών χόρτου.

Επιπλέον, για να μπορεί να εκτιμηθεί η ποιότητα της συγκομιδής και να ελεγχθεί η διανομής της, η τήρηση μητρώων διατροφής συμπληρώνεται με τη φράση «Για τις χορτονομές που διατηρούνται μέσω ζύμωσης και προορίζονται να διανεμηθούν στις αγελάδες γαλακτοπαραγωγής, ο γαλακτοπαραγωγός μεριμνά για τη διενέργεια, σε ετήσια βάση, πριν από την 1η Νοεμβρίου:

— ανάλυσης του pH ή του ποσοστού ξηράς ύλης κάθε σιρού ενσιρωμένης χορτονομής (συμπεριλαμβανομένων των ενσιρώσεων υπό μορφή σωλήνα)·

— ανάλυσης του ποσοστού ξηράς ύλης των λοιπών χορτονομών που διατηρούνται μέσω ζύμωσης ανά ομάδες 100 δεμάτων».

Προστίθεται διευκρίνιση σχετικά με τις καταγραφές που αναφέρονται στην απογραφή της χορτονομής. Ως εκ τούτου, στην απογραφή πρέπει να αναφέρονται επίσης τα ζώα για τα οποία προορίζονται τα διάφορα αποθέματα χορτονομής ανάλογα με τον τρόπο συντήρησής τους, τη συσκευασία και την προέλευσή τους, με σκοπό τη διευκόλυνση των ελέγχων.

Διευκρινίζεται, προς άρση πάσης αμφιβολίας, ότι τα σχετικά με τις αγορές ζωοτροφών τιμολόγια αφορούν τις αγορές χορτονομής και συμπληρωματικών ζωοτροφών.

Προστίθεται διάταξη η οποία προβλέπει την υποχρέωση των γαλακτοπαραγωγών των οποίων οι δαμαλίδες που προορίζονται για ανανέωση των αγελάδων γαλακτοπαραγωγής δεν βρίσκονται συνεχώς, από τη γέννησή τους έως τον πρώτο τοκετό τους, εντός της οριοθετούμενης στο σημείο 4 του ενιαίου εγγράφου γεωγραφικής περιοχής να τηρούν μητρώο στο οποίο αναφέρονται ειδικότερα, για κάθε δαμαλίδα, οι ημερομηνίες εξόδου(-ων) και επιστροφής(-ών) στην περιοχή καθώς και η φύση και η προέλευση των καταναλωθεισών ζωοτροφών, ώστε να καθίσταται εφικτός ο έλεγχος των μετακινήσεων και της διατροφής των δαμαλίδων που προορίζονται για ανανέωση των αγελάδων γαλακτοπαραγωγής.

Σε σχέση με την τροποποίηση που επέρχεται στο κεφάλαιο «μέθοδος παραγωγής» των προδιαγραφών, η απόδειξη της ετήσιας αλλαγής των μανίκων άμελξης και των εύκαμπτων σωλήνων της εγκατάστασης άμελξης δεν απαιτείται πλέον ειδικώς, δεδομένου ότι η κατάσταση των μανίκων άμελξης και των εύκαμπτων σωλήνων ελέγχεται και επαληθεύεται κατά τον έλεγχο της λειτουργίας της εγκατάστασης άμελξης (τακτικός έλεγχος της συναρμολόγησης, της κατάστασης και της λειτουργίας εγκατάστασης άμελξης, ο οποίος διενεργείται στο πλαίσιο του ελέγχου της τήρησης των ορθών πρακτικών υγιεινής της άμελξης).

Η ένδειξη της ημερομηνίας αφαίρεσης των τυριών από τις μήτρες προστίθεται στο μητρώο εισόδου και εξόδου των καταψυγμένων φρέσκων τυριών, για τον καλύτερο έλεγχο της ηλικίας των φρέσκων τυριών που υποβάλλονται σε κατάψυξη.

Για να διασφαλίζεται η ύπαρξη των απαραίτητων για τον έλεγχο δεδομένων, προστίθεται η διάρκεια διατήρησης των δελτίων καταγραφής των συνθηκών τελειοποίησης από τον φορέα εκμετάλλευσης του θαλάμου τελειοποίησης: «τουλάχιστον 2 έτη επιπλέον του τρέχοντος έτους».

Στον κατάλογο των κωδικών που απαρτίζονται από ένα ή περισσότερα γράμματα και τοποθετούνται στα αναγνωριστικά σήματα με σκοπό τον προσδιορισμό της κοινότητας παραγωγής του τυριού, αφαιρείται η μνεία των ονομάτων των καντονίων. Συγκεκριμένα, δεδομένου ότι η διοικητική οριοθέτηση των καντονίων άλλαξε κατόπιν εθνικής μεταρρύθμισης, η συγκεκριμένη μη απαραίτητη ένδειξη κατέστη παρωχημένη.

Τροποποιείται το χρώμα της σφραγίδας καζεΐνης του τυριού «Saint-Nectaire» που παρασκευάζεται σε γαλακτοκομείο: η φράση «μπεζ χρώματος» αντικαθιστά τη φράση «χρωματισμένη πράσινη». Συγκεκριμένα, η ύπαρξη τμήματος πράσινης σφραγίδας καζεΐνης σε προσυσκευασμένα τεμάχια τυριού μπορεί να έχει ως αποτέλεσμα άρνηση παραλαβής ή παράπονα καταναλωτών. Επιπλέον, η αναγνωσιμότητα των μνειών που αναγράφονται στη σφραγίδα καζεΐνης μπεζ χρώματος διατηρείται καλύτερα, ή ακόμη βελτιώνεται, κατά τη διάρκεια της τελειοποίησης.

Αναδιατυπώνεται διάταξη σχετική με την ιχνηλασιμότητα των τυριών αγροκτήματος σε ψυκτικό θάλαμο για την καλύτερη κατανόηση από το σύνολο των επιχειρήσεων: η φράση «τα τυριά κάθε παρασκευής σε ψυκτικό θάλαμο ταυτοποιούνται και τακτοποιούνται χωριστά σε σχάρες» αντικαθίσταται από τη φράση «σε ψυκτικό θάλαμο, κάθε παρασκευή τυριών ταυτοποιείται και τακτοποιείται χωριστά», χωρίς διευκρίνιση του χρησιμοποιούμενου μέσου, καθώς μπορούν να χρησιμοποιούνται και άλλα μέσα, εκτός των σχαρών, χωρίς αυτό να επηρεάζει την ιδιαιτερότητα του προϊόντος.

Τέλος, στην παραγωγή σε γαλακτοκομείο, αφαιρείται η διευκρίνιση σύμφωνα με την οποία τα τυριά τακτοποιούνται «σε στήλες», δεδομένου ότι η ιχνηλασιμότητα των τυριών μπορεί να διασφαλίζεται χωρίς να απαιτείται επισώρευση των τυριών.

Στόχος των τροποποιήσεων του κεφαλαίου «απόδειξη της προέλευσης» είναι η διασφάλιση καλύτερα προσαρμοσμένης παρακολούθησης της δραστηριότητας των παραγωγών τυριού «Saint-Nectaire».

Κεφάλαιο «Μέθοδος παραγωγής»

Παραγωγή του γάλακτος — Κοπάδι γαλακτοπαραγωγής

Η ημερομηνία της 1ης Ιανουαρίου 2015, η οποία έχει παρέλθει, αφαιρείται από τη διάταξη που αφορά την υποχρέωση γέννησης και εκτροφής των αγελάδων γαλακτοπαραγωγής εντός της οριοθετούμενης στο σημείο 4 του ενιαίου εγγράφου γεωγραφικής περιοχής.

Προστίθεται διάταξη με την οποία διευκρινίζεται ότι οι δαμαλίδες που προορίζονται για ανανέωση των αγελάδων γαλακτοπαραγωγής πρέπει να βρίσκονται στην εν λόγω περιοχή τουλάχιστον κατά το ήμισυ κάθε έτους. Σκοπός είναι να καταστεί εφικτή η εκμίσθωση ή/και η βόσκηση εκτός της περιοχής των δαμαλίδων που προορίζονται για ανανέωση των αγελάδων γαλακτοπαραγωγής για περιορισμένη διάρκεια, κατώτερη του ημίσεος της περιόδου εκτροφής τους. Η διάταξη αυτή διασφαλίζει τη διαθεσιμότητα επαρκών κτηνοτροφικών εκτάσεων στην περιοχή για τη διατροφή των αγελάδων γαλακτοπαραγωγής, ώστε να αντιμετωπίζονται καλύτερα καταστάσεις προσωρινής έλλειψης χορτονομής οφειλόμενες σε απρόβλεπτες κλιματικές ή άλλες φυσικές συνθήκες. Η διάταξη αυτή δεν έχει συνέπειες στην ποιότητα του τυριού, δεδομένου ότι, εφόσον η δαμαλίδα είναι σε γαλακτοφορία, είναι πλέον αγελάδα γαλακτοπαραγωγής και υπόκειται στην τήρηση των προϋποθέσεων παραγωγής, συμπεριλαμβανομένων εκείνων που αφορούν τη διατροφή των αγελάδων γαλακτοπαραγωγής.

Στόχος των τροποποιήσεων αυτών είναι να παράσχουν τη δυνατότητα στους φορείς εκμετάλλευσης να προσαρμόσουν καλύτερα την εκτροφή του κοπαδιού γαλακτοπαραγωγής στις απρόβλεπτες καταστάσεις.

Στο σημείο 3.3 του ενιαίου εγγράφου περιλαμβάνεται η απαλοιφή της ημερομηνίας της 1ης Ιανουαρίου 2015 καθώς και η προαναφερθείσα διάταξη που αφορά τις δαμαλίδες που προορίζονται για ανανέωση των αγελάδων γαλακτοπαραγωγής.

Παραγωγή του γάλακτος — Κτηνοτροφική έκταση

Η πυκνότητα βόσκησης ανά εκτάριο κύριας κτηνοτροφικής έκτασης μειώνεται από 1,4 ΜΜΖ σε 1,3 ΜΜΖ, για την αύξηση της αυτονομίας του κοπαδιού ως προς τις χορτονομές στην εκμετάλλευση.

Σε ορισμένες επιχειρήσεις που υπέβαλαν ένσταση κατά της ανωτέρω διάταξης κατά τη διάρκεια της εθνικής περιόδου υποβολής ενστάσεων και πληρούν τις προϋποθέσεις του άρθρου 15 παράγραφος 4 του κανονισμού (ΕΕ) αριθ. 1151/2012 χορηγείται μεταβατική περίοδος που λήγει την 31η Δεκεμβρίου 2021.

Παραγωγή του γάλακτος — Διατροφή των ζώων

Όσον αφορά τη διατροφή των αγελάδων γαλακτοπαραγωγής, τροποποιούνται οι τρέχουσες διατάξεις σύμφωνα με τις οποίες το βασικό σιτηρέσιο των αγελάδων γαλακτοπαραγωγής αποτελείται αποκλειστικά από χόρτο προερχόμενο από την οριοθετούμενη στο σημείο 4 του ενιαίου εγγράφου γεωγραφική περιοχή και το συμπλήρωμα δεν μπορεί να υπερβαίνει το 30 % του συνολικού σιτηρεσίου, εκπεφρασμένου σε ξηρά ύλη, για το σύνολο των αγελάδων γαλακτοπαραγωγής και ανά έτος. Το βασικό σιτηρέσιο των αγελάδων γαλακτοπαραγωγής εξακολουθεί να αποτελείται αποκλειστικά από χόρτο και διευκρινίζεται η σύνθεση του συνολικού ετήσιου σιτηρεσίου των αγελάδων γαλακτοπαραγωγής: περιλαμβάνει τουλάχιστον 70 % χόρτου σε ξηρά ύλη προερχόμενου από την οριοθετούμενη στο σημείο 4 του ενιαίου εγγράφου γεωγραφική περιοχή, το δε υπόλοιπο αποτελείται από, κατά μέγιστο, 1 800 κιλά συμπληρωματικών ζωοτροφών ανά αγελάδα γαλακτοπαραγωγής και ανά έτος (που καταχωρίζονται ως ακατέργαστη ύλη, με εξαίρεση τον ορό γάλακτος, τα στάχυα αραβοσίτου και τους σπόρους αραβοσίτου που καταχωρίζονται ως ξηρά ύλη) και, ενδεχομένως, από χόρτο που διανέμεται υπό μορφή ξηρής χορτονομής με ποσοστό ξηράς ύλης άνω του 80 %, συμπεριλαμβανομένων του σανού μηδικής και της μακρύινης αφυδατωμένης μηδικής, με ενδεχόμενη προέλευση εκτός της περιοχής. Με τη νέα διατύπωση διευκρινίζεται καλύτερα η αναλογία ζωοτροφών παραγόμενων στην οριοθετούμενη στο σημείο 4 του ενιαίου εγγράφου γεωγραφική περιοχή, βάσει της αξιοποίησης των πόρων της σε βοσκοτόπους, παρέχοντας παράλληλα τη δυνατότητα συμπλήρωσης του βασικού σιτηρεσίου των αγελάδων γαλακτοπαραγωγής με ξηρή χορτονομή και μακρύινη αφυδατωμένη μηδική με ενδεχόμενη προέλευση εκτός της περιοχής. Κατ’ αυτό τον τρόπο, ο σανός μηδικής και η μακρύινη αφυδατωμένη μηδική αφαιρούνται από τον κατάλογο των συμπληρωματικών ζωοτροφών. Συγκεκριμένα, πρόκειται, από τεχνική άποψη, για χορτονομές. Προτείνεται, επομένως, για τη βελτίωση της σαφήνειας και της κατανόησης του βασικού σιτηρεσίου των αγελάδων γαλακτοπαραγωγής από το σύνολο των επιχειρήσεων, να καταχωρίζονται στο βασικό σιτηρέσιο των αγελάδων γαλακτοπαραγωγής. Επιπλέον, για τη διευκόλυνση του ελέγχου, η μέγιστη επιτρεπόμενη ποσότητα συμπληρωματικής ζωοτροφής είναι εκπεφρασμένη σε κιλά και όχι ως ποσοστό του συνολικού σιτηρεσίου.

Ως εκ τούτου, στο ενιαίο έγγραφο, η διάταξη «Το βασικό σιτηρέσιο των αγελάδων γαλακτοπαραγωγής αποτελείται αποκλειστικά από χορτονομή προερχόμενη από την οριοθετούμενη στο σημείο 4 γεωγραφική περιοχή» αντικαθίσταται από τη φράση «Το βασικό σιτηρέσιο των αγελάδων γαλακτοπαραγωγής αποτελείται αποκλειστικά από χορτονομή. Το συνολικό ετήσιο σιτηρέσιο (βασικό σιτηρέσιο και συμπλήρωμα) των αγελάδων γαλακτοπαραγωγής σε ξηρά ύλη περιλαμβάνει σε ποσοστό τουλάχιστον 70 % χόρτο προερχόμενο από την οριοθετούμενη στο σημείο 4 γεωγραφική περιοχή.». Προστίθεται επίσης η διευκρίνιση ότι η χρήση πρώτων υλών και προσθέτων «περιορίζεται σε 1 800 kg, ανά αγελάδα γαλακτοπαραγωγής και ανά έτος, που καταχωρίζονται ως ακατέργαστη ύλη, με εξαίρεση τον ορό γάλακτος, τα στάχυα αραβοσίτου και τους σπόρους αραβοσίτου που καταχωρίζονται ως ξηρά ύλη», σε αντικατάσταση της φράσης «Σε κάθε περίπτωση, το συμπλήρωμα δεν μπορεί να υπερβαίνει το 30 % του συνολικού σιτηρεσίου, εκφραζόμενου σε ξηρά ουσία, για το σύνολο των αγελάδων γαλακτοπαραγωγής και ανά έτος».

Επιπλέον, διαπιστώνεται ότι ορισμένοι παραγωγοί δεν θα μπορέσουν να προσαρμόσουν το σύστημα εκμετάλλευσής τους στην απαγόρευση της χρήσης χορτονομών που διατηρούνται μέσω ζύμωσης για τη διατροφή των αγελάδων γαλακτοπαραγωγής από την 1η Μαΐου 2017, δεδομένου ότι η συγκεκριμένη προσαρμογή απαιτεί επενδύσεις, τις οποίες δεν θα έχουν τη δυνατότητα να πραγματοποιήσουν. Επιπλέον, η παροχή στους παραγωγούς της δυνατότητας να επιλέγουν τη μέθοδο διατήρησης του χόρτου κατά τη σύσταση των χειμερινών αποθεμάτων χορτονομής καθιστά εφικτή την καλύτερη προσαρμογή στις μετεωρολογικές συνθήκες και τη μέγιστη αξιοποίηση της ποιότητας των διαθέσιμων στην περιοχή πόρων σε βοσκοτόπους. Συγκεκριμένα, οι κλιματικές συνθήκες (σημαντικές βροχοπτώσεις, περιορισμένη ηλιοφάνεια) και το μεγάλο υψόμετρο (ορεινή ζώνη) καθιστούν ενίοτε δύσκολη τη δημιουργία αποθεμάτων χόρτου μόνο υπό μορφή ξηρής χορτονομής. Επομένως, η διάταξη «Από την 1η Μαΐου 2017, απαγορεύεται η χρήση χορτονομών που έχουν υποστεί ζύμωση στη διατροφή των αγελάδων γαλακτοπαραγωγής. Η μόνη επιτρεπόμενη διατηρημένη χορτονομή είναι το χόρτο που χορηγείται υπό μορφή ξηρής χορτονομής με ποσοστό ξηράς ουσίας μεγαλύτερο από 80 %» αφαιρείται, όπως και από το σημείο 3.3 του ενιαίου εγγράφου. Προστίθεται διάταξη με στόχο τον περιορισμό της χορήγησης χορτονομών που διατηρούνται μέσω ζύμωσης στις αγελάδες γαλακτοπαραγωγής σε 15 % κατά μέγιστο του συνολικού σιτηρεσίου σε ξηρά ύλη στη διάρκεια του έτους, ώστε να καταδειχθεί το χαμηλό ποσοστό των χορτονομών που διατηρούνται μέσω ζύμωσης στη συνολική διατροφή των αγελάδων γαλακτοπαραγωγής στη διάρκεια του έτους. Επιπλέον, η καθημερινή αναλογία ξηρής χορτονομής στο βασικό σιτηρέσιο των αγελάδων γαλακτοπαραγωγής εκτός περιόδου βόσκησης, εκπεφρασμένη σε ξηρή ύλη, αυξάνεται από 50 % σε 60 %, για λόγους συνεκτικότητας με τον περιορισμό των χορτονομών που διατηρούνται μέσω ζύμωσης σε 15 % κατά μέγιστο του συνολικού ετήσιου σιτηρεσίου. Η τροποποίηση της καθημερινής αναλογίας ξηρής χορτονομής στο βασικό σιτηρέσιο των αγελάδων γαλακτοπαραγωγής εκτός περιόδου βόσκησης εισάγεται επίσης στο σημείο 3.3 του ενιαίου εγγράφου.

Η ελάχιστη ετήσια διάρκεια βόσκησης αυξάνεται από 140 σε 160 ημέρες, για την ενίσχυση της αξιοποίησης του διαθέσιμου χόρτου στους βοσκοτόπους. Για τη βελτίωση της σαφήνειας της διάταξης, διευκρινίζεται ότι η χορήγηση νωπής χορτονομής απαγορεύεται «κατά τις ημέρες βόσκησης», αντί «κατά την περίοδο αυτή». Οι ως άνω τροποποιήσεις εισάγονται επίσης στο σημείο 3.3 του ενιαίου εγγράφου.

Διευκρινίζονται οι προϋποθέσεις αποθήκευσης και διατήρησης των χορτονομών που διατηρούνται μέσω ζύμωσης, ώστε να διασφαλίζεται η ποιότητά τους: «Η ενσιρωμένη χορτονομή αποθηκεύεται σε χώρο επιστρωμένο με σκυρόδεμα ή άσφαλτο, εξαιρουμένων των ενσιρώσεων υπό μορφή σωλήνα. Οι λοιπές χορτονομές που διατηρούνται μέσω ζύμωσης (συμπεριλαμβανομένων των ενσιρώσεων υπό μορφή σωλήνα) αποθηκεύονται σε χώρους επιστρωμένους με σκυρόδεμα ή σταθεροποιημένους πριν από την 1η Νοεμβρίου κάθε έτους.». «Η ενσιρωμένη χορτονομή έχει pH κατώτερο του 4,4 ή ποσοστό ξηράς ύλης ανώτερο ή ίσο του 30 %. Οι λοιπές χορτονομές που διατηρούνται μέσω ζύμωσης έχουν ποσοστό ξηράς ύλης ανώτερο ή ίσο του 50 %.»

Στο πνεύμα των προηγούμενων τροποποιήσεων, οι όροι «έως την 30ή Απριλίου 2017» αφαιρούνται από τη φράση «Ως πρόσθετα για την ενσίρωση επιτρέπονται μόνο τα βακτηριακά ένζυμα και ενοφθαλμίσματα».

Για τους σκοπούς του ελέγχου, διευκρινίζεται ότι η διάταξη που αφορά το βασικό σιτηρέσιο των δαμαλίδων είναι εκπεφρασμένη σε ετήσια βάση. Προστίθεται η δυνατότητα προσθήκης άχυρου στο βασικό σιτηρέσιο των δαμαλίδων, ώστε να μπορούν να αντιμετωπιστούν οι απώλειες βασισμένης σε χόρτο χορτονομής κατά τα έτη ξηρασίας. Επιπλέον, είναι ενδιαφέρον από τεχνική άποψη να χρησιμοποιείται άχυρο στα βασικά σιτηρέσια των δαμαλίδων για την ανάπτυξη της μεγάλης κοιλίας και της ικανότητας πρόσληψης τροφής των ζώων αυτών. Οι ως άνω τροποποιήσεις εισάγονται επίσης στο σημείο 3.3 του ενιαίου εγγράφου.

Η διάταξη η οποία προέβλεπε ότι «οι δαμαλίδες που προορίζονται για την ανανέωση των αγελάδων γαλακτοπαραγωγής μιας εκμετάλλευσης αδειοδοτημένης για την παραγωγή του προϊόντος ονομασίας προέλευσης «Saint-Nectaire» είναι παρούσες στην εκμετάλλευση και υπόκεινται στις ίδιες συνθήκες διατροφής με αυτές των αγελάδων γαλακτοπαραγωγής το αργότερο επί χρονικό διάστημα τριών μηνών πριν από την έναρξη της πρώτης περιόδου γαλακτοφορίας τους» απαλείφεται, δεδομένου ότι δημιουργεί δυσκολίες στην οργάνωση της εκτροφής των κοπαδιών, χωρίς ωστόσο η απαλοιφή της να έχει αρνητικές συνέπειες στην ποιότητα των τυριών. Η διάταξη αυτή αφαιρείται επίσης από το σημείο 3.3 του ενιαίου εγγράφου.

Στη διάταξη που ρυθμίζει την πρακτική της χορήγησης νωπής χορτονομής, η έκφραση «περίοδοι βόσκησης» αντικαθίσταται από την έκφραση «ημέρες βόσκησης» για τη βελτίωση της κατανόησης.

Τα υπολείμματα σίτου προστίθενται στον πολτό ζαχαροτεύτλων και στα υπολείμματα αραβόσιτου μεταξύ των ζωοτροφών που επιτρέπεται να διανέμονται σε αφυδατωμένη ή επανενυδατωμένη μορφή με τον ορό γάλακτος που παράγεται στην εκμετάλλευση, δεδομένου ότι μπορούν επίσης να είναι αφυδατωμένα. Πρόκειται για διόρθωση λάθους εκ παραδρομής στις προδιαγραφές.

Οι πρώτες ύλες και τα πρόσθετα που επιτρέπονται στο πλαίσιο της συμπληρωματικής διατροφής υποδιαιρούνται σε δύο διαφορετικούς θετικούς καταλόγους. Οι εν λόγω κατάλογοι επικαιροποιούνται με σκοπό:

— τη βελτίωση της σαφήνειάς τους,

— την ένταξη ορισμένων πρώτων υλών που χρησιμοποιούνται από τους παραγωγούς ζωοτροφών ή στη βιολογική γεωργία: προσθήκη όλυρας, κεχριού και σόργου· προσθήκη αλεύρων, ψιλών πιτύρων και πιτύρων όλων των επιτρεπόμενων σιτηρών· προσθήκη γλουτένης σίτου και αμύλου σίτου και αραβοσίτου· προσθήκη σπόρων και πίτας κολοκύθας, κνήκου και σησάμου· προσθήκη φακών και βίκων,

— τη συμπερίληψη στα πρόσθετα των αρωματικών ουσιών που χρησιμοποιούνται στις ανόργανες τροφές για να καταστούν πιο γευστικές και ευκολότερες στην πρόσληψη από τα ζώα και των σταθεροποιητών της εντερικής χλωρίδας που χρησιμοποιούνται για τη βελτίωση του οικοσυστήματος της μεγάλης κοιλίας και την ανάπτυξη της χλωρίδας της,

— τη συνεκτίμηση των διαθέσιμων γνώσεων σχετικά με τις συνέπειες ορισμένων πρώτων υλών στην ποιότητα των τυριών (κατάργηση του σογιέλαιου, του κραμβέλαιου και του ηλιέλαιου, που μπορούν να έχουν αρνητικές συνέπειες στη γεύση ορισμένων ειδών τυριών).

Επιπλέον, ο σανός μηδικής και η μακρύινη αφυδατωμένη μηδική αφαιρούνται από τον κατάλογο των επιτρεπόμενων στις συμπληρωματικές ζωοτροφές πρώτων υλών και προσθέτων, επειδή πρόκειται για ακατέργαστη χορτονομή που αποτελεί αναπόσπαστο μέρος του βασικού σιτηρεσίου. Εξάλλου, διευκρινίζεται ότι τα αιθέρια έλαια που προέρχονται από φυσικά εκχυλίσματα φυτών μπορούν επίσης να χρησιμοποιούνται, δεδομένου ότι είναι χρήσιμα για την υγεία του κοπαδιού.

Εισάγεται στο σημείο 3.3 του ενιαίου εγγράφου η φράση «Οι πρώτες ύλες και τα πρόσθετα που χρησιμοποιούνται στη συμπληρωματική διατροφή του κοπαδιού γαλακτοπαραγωγής διευκρινίζονται σε θετικό κατάλογο».

Για τον περιορισμό των επεξεργασιών στις οποίες μπορούν να υποβληθούν οι πρώτες ύλες, προστίθεται η φράση «Οι μόνες επιτρεπόμενες επεξεργασίες στις χρησιμοποιούμενες στη διατροφή των ζώων πρώτες ύλες είναι οι μηχανικές ή/και θερμικές επεξεργασίες».

Αντί να επιτραπεί η κατανάλωση του υγρού ορού γάλακτος που προέρχεται από την εκμετάλλευση σε όλα τα κοπάδια μηρυκαστικών που βρίσκονται στην εκμετάλλευση γαλακτοπαραγωγής, η συγκεκριμένη διάταξη περιορίζεται μόνο στις αγελάδες και στις δαμαλίδες γαλακτοπαραγωγής, προκειμένου να επιτρέπεται στα λοιπά κοπάδια μηρυκαστικών που βρίσκονται στην εκμετάλλευση να καταναλώνουν ορό γάλακτος ανεξαρτήτως της προέλευσής του.

Για τη διασφάλιση της ποιότητας και της καλής διατήρησης των συμπληρωματικών ζωοτροφών που διανέμονται, προστίθεται η φράση «Οι πρόσθετες ζωοτροφές έχουν ποσοστό ξηρής ύλης άνω του 85 %, με εξαίρεση τον υγρό ορό γάλακτος, τα στάχυα αραβοσίτου και τους σπόρους αραβοσίτου».

Προστίθεται ο όρος «πρόσθετα», ο οποίος συμπληρώνει τις πρώτες ύλες στη φράση «Οι σύνθετες ζωοτροφές παρασκευάζονται μόνο από επιτρεπόμενες πρώτες ύλες, κατάλογος των οποίων παρατίθεται ανωτέρω». Πρόκειται για διόρθωση στη σύνταξη των ισχυουσών προδιαγραφών, καθώς οι σύνθετες ζωοτροφές μπορούν να ενσωματώνουν πρόσθετα επιπλέον των πρώτων υλών.

Για την παροχή διευκρινίσεων χρήσιμων για τον έλεγχο, προστίθεται η φράση «η διατροφή των ζώων της εκμετάλλευσης δεν πρέπει να πραγματοποιείται με ζωοτροφές που επισημαίνεται ότι «περιέχουν» ή «μπορεί να περιέχουν» γενετικά τροποποιημένους οργανισμούς».

Διευκρινίζονται οι προϋποθέσεις χρήσης της μνείας στην επισήμανση «Les fourrages de notre (nos) élevage(s) sont composés exclusivement de pâturage et de foin» [Οι χορτονομές της (των) κτηνοτροφικής (-ών) εκμετάλλευσης (εκμεταλλεύσεών) μας αποτελούνται αποκλειστικά από νωπή ή ξηρή χορτονομή]: η συγκεκριμένη μνεία προορίζεται για τα τυριά που παρασκευάζονται από γάλα προερχόμενο από εκμεταλλεύσεις που χρησιμοποιούν στο βασικό σιτηρέσιο του κοπαδιού τους αποκλειστικά χόρτο νωπό ή διατηρημένο υπό μορφή ξηρής χορτονομής (με ποσοστό ξηράς ύλης άνω του 80 %) αποθηκευμένης σε κτίρια για όλα τα κοπάδια μηρυκαστικών που βρίσκονται στην εκμετάλλευση. Οι ως άνω διατάξεις επεξηγούν τις προϋποθέσεις που πρέπει να πληρούνται για να μπορεί να χρησιμοποιηθεί η ως άνω μνεία και, επομένως, διευκολύνουν τον έλεγχο.

Άμελξη, αποθήκευση και συλλογή του γάλακτος

Απαλείφεται η φράση «οι μάνικες άμελξης και οι εύκαμπτοι σωλήνες αλλάζονται τουλάχιστον άπαξ ετησίως», δεδομένου ότι η διαφορά ανθεκτικότητας στη φθορά των διάφορων χρησιμοποιούμενων υλικών (καουτσούκ, σιλικόνη κ.λπ.) και η συχνότητα χρήσης του εξοπλισμού δεν επιτρέπουν τον ακριβή καθορισμό στις προδιαγραφές ενιαίας συχνότητας αντικατάστασης. Η καλή κατάσταση των μανίκων άμελξης και των εύκαμπτων σωλήνων επαληθεύεται κατά τον έλεγχο της λειτουργίας της εγκατάστασης άμελξης.

Παρασκευή του τυριού

Όσον αφορά την τυποποίηση του γάλακτος που προορίζεται για την παρασκευή σε γαλακτοκομείο, στη φράση «[το γάλα] μπορεί να τυποποιηθεί ως προς την περιεκτικότητα σε λιπαρές ουσίες, όχι ως προς την περιεκτικότητα σε πρωτεΐνες», το μέρος της φράσης «όχι ως προς την περιεκτικότητα σε πρωτεΐνες» αναδιατυπώνεται, για καλύτερη κατανόηση, ως εξής: «απαγορεύεται η τυποποίηση ως προς την περιεκτικότητα σε πρωτεΐνες». Εξάλλου, δεδομένου ότι η συλλογή σε 48 ώρες θα γενικευθεί για τη μείωση του κόστους συλλογής, θα είναι απαραίτητο το θέρμισμα του γάλακτος προκειμένου να αποκορυφωθεί και να παραχθεί γάλα προσαρμοσμένο στην παρασκευή του τυριού «Saint-Nectaire». Ως εκ τούτου, ο τρόπος θερμικής επεξεργασίας του γάλακτος αναδιατυπώνεται ώστε να επιτρέπεται ενδεχόμενο θέρμισμα κατά την αποκορύφωση, επιπλέον της παστερίωσης: η φράση «Εάν είναι παστεριωμένο, το γάλα μπορεί να υποβληθεί μόνο σε μία επεξεργασία παστερίωσης» αντικαθιστά τη φράση «Το γάλα μπορεί να υποβληθεί μόνο σε μία επεξεργασία παστερίωσης ή θερμίσματος». Η φράση «Εάν υποβάλλεται σε θερμική επεξεργασία, αυτή πραγματοποιείται το αργότερο 24 ώρες μετά την άφιξή του στο εργοστάσιο» απαλείφεται ώστε οι επιχειρήσεις να μπορούν να προσαρμόσουν την οργάνωσή τους. Οι ως άνω τροποποιήσεις παρέχουν στις επιχειρήσεις τη δυνατότητα να προσαρμόσουν τη δραστηριότητά τους στους υφιστάμενους περιορισμούς.

Λαμβανομένων υπόψη των βασισμένων στην πείρα τους παρατηρήσεων των παραγωγών, η μέγιστη θερμοκρασία προσθήκης πυτιάς στο γάλα αυξάνεται από 33 °C σε 34 °C, για τη βελτίωση της υφής των τυριών, ιδίως όταν η περιεκτικότητα σε πρωτεΐνες του χρησιμοποιούμενου γάλακτος είναι χαμηλή ή/και όταν η περιεκτικότητα σε λίπη είναι υψηλή.

Τα στάδια της παρασκευής του τυριού «Saint-Nectaire», των οποίων η ακριβής περιγραφή εισήχθη στις ισχύουσες προδιαγραφές, επικαιροποιούνται εκ νέου ώστε να αναπροσαρμόζονται ορισμένες τιμές-στόχοι βάσει των παρατηρήσεων των παραγωγών και χωρίς να θίγεται η ιδιαιτερότητα του τυριού:

Παρασκευή σε γαλακτοκομείο:

— Διευκρινίζεται η ρύθμιση των εργασιών αφαίρεσης λακτόζης, για τη διατήρηση της ποιότητας των τυριών και της τεχνογνωσίας των τυροκόμων. Ως εκ τούτου, η φράση «μέρος του ορού γάλακτος μπορεί να αφαιρεθεί και μπορεί να προστεθεί νερό θερμοκρασίας μεταξύ 30 και 33 °C» απαλείφεται και αντικαθίσταται από τη φράση «Η ποσότητα του αφαιρούμενου ορού είναι κατώτερη ή ίση του 30 % του όγκου του χρησιμοποιούμενου γάλακτος. Μπορεί να προστεθεί πόσιμο νερό, θερμοκρασίας μεταξύ 30 και 34 °C, σε ποσότητα που δεν υπερβαίνει το 30 % του όγκου του χρησιμοποιούμενου γάλακτος».

— Το μέγιστο pH της άλμης αυξάνεται (το 5,20 αντικαθίσταται από 5,50) για καλύτερη αντιστοίχιση προς το pH των τυριών που επιδιώκεται κατά την αφαίρεση από τις μήτρες.

— Προσαρμόζεται η μέγιστη θερμοκρασία εφίδρωσης (αντικατάσταση των 10 °C σε 14 °C) σε σχέση με τις μέσες θερμοκρασίες που παρατηρούνται κατά την αλάτιση σε άλμη, προκειμένου να αποφεύγεται υπερβολικά μεγάλη απόκλιση μεταξύ της θερμοκρασίας των τυριών κατά την έξοδο από την άλμη και της θερμοκρασίας της αίθουσας εφίδρωσης. Επιπλέον, η συγκεκριμένη θερμοκρασία καθιστά εφικτή την καλύτερη εμφύτευση των επιφανειακών χλωρίδων και την καλύτερη ανάπτυξη των αρωμάτων στο προϊόν.

Παρασκευή στο αγρόκτημα:

— Το εύρος της διάρκειας πήξης μειώνεται (η φράση «από 25 έως 50 λεπτά» αντικαθίσταται από τη φράση «από 25 έως 45 λεπτά»), προκειμένου η ζελατίνη να μαλακώσει σε βαθμό βέλτιστης σκληρότητας για την παραγωγή τυριών με ελαστική μάζα.

— Η ελάχιστη διάρκεια συμπίεσης μειώνεται από 10 σε 8 ώρες, για την καλύτερη προσαρμογή στη μεταβλητότητα της σύνθεσης της πρώτης ύλης κατά τη γαλακτοφορία και για την παροχή μεγαλύτερης ευελιξίας στην οργάνωση της εργασίας (με δυνατότητα επαναχρησιμοποίησης των μητρών και της πρέσας για την επόμενη παρασκευή τυριού). Το εύρος της θερμοκρασίας της αίθουσας στην οποία πραγματοποιείται η συμπίεση καθορίζεται από 20 έως 25 °C, αντί από 18 έως 22 °C, καθώς είναι καλύτερα προσαρμοσμένο στις χρησιμοποιούμενες θερμόφιλες ζύμες.

— Προκειμένου να καταστούν συμβατά, για ορισμένα τυριά, το διάστημα μεταξύ της προσθήκης πυτιάς και της εισόδου στον θάλαμο τελειοποίησης (τουλάχιστον 48 ώρες) και η διάρκεια εφίδρωσης των τυριών (από 24 ώρες έως 8 ημέρες), και σε σχέση με τις πρακτικές συλλογής από τις επιχειρήσεις τελειοποίησης των μη τελειοποιημένων τυριών αγροκτήματος (των λεγόμενων «φρέσκων τυριών») κάθε 7 ημέρες, για την παρασκευή τυριών ανά εβδομάδα, το διάστημα μεταξύ της προσθήκης πυτιάς και της εισόδου στον θάλαμο τελειοποίησης μπορεί να είναι κατώτερο των 48 ωρών. Ως εκ τούτου, η φράση «μεσολαβούν τουλάχιστον 48 ώρες από την ημερομηνία προσθήκης πυτιάς έως την ημερομηνία εισόδου στον θάλαμο τελειοποίησης» συμπληρώνεται με τη φράση: «με εξαίρεση την περίπτωση παρασκευής ανά εβδομάδα, όπου η ελάχιστη διάρκεια μεταξύ της ημερομηνίας προσθήκης πυτιάς και της ημερομηνίας εισόδου στον θάλαμο τελειοποίησης μπορεί να είναι κατώτερη των 48 ωρών για λόγους οργάνωσης της συλλογής των φρέσκων τυριών».

Τελειοποίηση

Η μέγιστη θερμοκρασία του θαλάμου τελειοποίησης αυξάνεται από 12 °C σε 14 °C, δεδομένου ότι διαπιστώθηκε ότι η υψηλότερη θερμοκρασία επιτρέπει τον καλύτερο σχηματισμό της κρούστας των τυριών και ευνοεί την ανάπτυξη των αρωμάτων.

Κατάψυξη

Στον ορισμό του φρέσκου τυριού,

— η μέγιστη ηλικία του τυριού, ήτοι 10 ημέρες κατά μέγιστο, εκφράζεται διά παραπομπής στην ημερομηνία αφαίρεσης της μήτρας και όχι πλέον στην ημερομηνία προσθήκης πυτιάς, καθώς η αφαίρεση της μήτρας συνιστά το στάδιο στο οποίο παράγεται το φρέσκο τυρί και πρόκειται για χρονικό σημείο αναφοράς το οποίο μπορούν εύκολα να προσδιορίζουν οι παραγωγοί·

— η μέγιστη θερμοκρασία διατήρησης σε ψυκτικό θάλαμο αυξάνεται από 10 °C σε 14 °C, ώστε να παραμείνει συνεκτική με τη μέγιστη θερμοκρασία εφίδρωσης, η οποία αυξάνεται σε 14 °C για την παρασκευή σε γαλακτοκομείο.

Για τη βελτίωση της κατανόησης και για την αποφυγή της χρήσης της ονομασίας του προϊόντος για τον προσδιορισμό μη τελειοποιημένου τυριού, η φράση «η επισήμανση των καταψυγμένων φρέσκων τυριών αναφέρει το όνομα του προϊόντος» αντικαθίσταται από τη φράση «η επισήμανση των καταψυγμένων φρέσκων τυριών αναφέρει τη μνεία «fromage en blanc» (φρέσκο τυρί)».

Για τη βελτίωση της σαφήνειας, οι ονομασίες υπό τις οποίες μπορούν να διατεθούν στην αγορά τα φρέσκα τυριά που καταψύχθηκαν: ««fromage fermier non affiné au lait cru» (μη τελειοποιημένο τυρί αγροκτήματος από ανεπεξέργαστο γάλα) ή «fromage laitier non affiné au lait cru» (μη τελειοποιημένο τυρί γαλακτοκομείου από ανεπεξέργαστο γάλα) ή «fromage laitier non affiné au lait traité thermiquement» (μη τελειοποιημένο τυρί γαλακτοκομείου από γάλα που υποβλήθηκε σε θερμική επεξεργασία) ή «fromage laitier non affiné au lait pasteurisé» (μη τελειοποιημένο τυρί γαλακτοκομείου από παστεριωμένο γάλα), συνοδευόμενες από την παραπομπή στη δυνατότητα να φέρουν την ονομασία προέλευσης», αντικαθίστανται από την ενιαία ονομασία: «fromage en blanc apte à l’appellation d’origine «Saint-Nectaire»» (φρέσκο τυρί το οποίο μπορεί να φέρει την ονομασία προέλευσης «Saint-Nectaire»).

Κεφάλαιο «Επισήμανση»

Προστίθεται η δυνατότητα χρήσης των μνειών επισήμανσης:

— «Οι χορτονομές της (των) κτηνοτροφικής(-ών) εκμετάλλευσης(-ών) μας αποτελούνται αποκλειστικά από νωπή ή ξηρή χορτονομή) προκειμένου να διακρίνονται τα τυριά που παρασκευάζονται από γάλα εκμεταλλεύσεων που δεν συλλέγουν και δεν χρησιμοποιούν χορτονομές που διατηρούνται μέσω ζύμωσης·

— «fabriqué avec du lait 100 % issu de la race Ferrandaise» (παραγόμενο με γάλα 100 % της φυλής Ferrandaise), προκειμένου να διακρίνονται τα τυριά που παρασκευάζονται αποκλειστικά από γάλα αγελάδων της φυλής Ferrandaise (τοπική ολιγάριθμη φυλή).

Οι ως άνω τροποποιήσεις εισάγονται επίσης στο σημείο 3.6 του ενιαίου εγγράφου.

Αφαιρείται από το σημείο 3.6 του ενιαίου εγγράφου η φράση «Είναι υποχρεωτική η τοποθέτηση του συμβόλου «AOP» (ΠΟΠ) της Ευρωπαϊκής Ένωσης στην επισήμανση».

Άλλα

— Στο κεφάλαιο «Παραπομπές σχετικά με τις δομές ελέγχου», τα στοιχεία του οργανισμού ελέγχου αντικαθίστανται από εκείνα της αρμόδιας για τους ελέγχους αρχής ώστε να αποφεύγεται η τροποποίηση των προδιαγραφών σε περίπτωση αλλαγής του οργανισμού ελέγχου.

— Στο κεφάλαιο «Εθνικές απαιτήσεις», ο πίνακας στον οποίο παρουσιάζονται τα κύρια σημεία ελέγχου και η μέθοδος αξιολόγησης αυτών επικαιροποιείται ώστε να ληφθούν υπόψη οι τροποποιήσεις στο κεφάλαιο «μέθοδος παραγωγής».

— Στο κεφάλαιο «Δεσμός», για την περιγραφή της ιδιαιτερότητας του προϊόντος, εισάγονται στοιχεία τα οποία προστέθηκαν στο κεφάλαιο που αφορά την περιγραφή του προϊόντος, ήτοι περιγραφικές έννοιες της γεύσης του τυριού «Saint-Nectaire» (ήπια και χωρίς υπερβολική οξύτητα). Οι ως άνω τροποποιήσεις εισάγονται επίσης στο σημείο 5 του ενιαίου εγγράφου.

ΕΝΙΑΙΟ ΕΓΓΡΑΦΟ

«SAINT-NECTAIRE»

Αριθ. ΕΕ: PDO-FR-02299 — 8.3.2017

ΠΟΠ ( X ) ΠΓΕ ( )

1. Ονομασία(-ες)

«Saint-Nectaire»

2. Κράτος μέλος ή τρίτη χώρα

Γαλλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.3. Τυριά

3.2. Περιγραφή του προϊόντος για το οποίο ισχύει η ονομασία υπό 1

Το «Saint-Nectaire» είναι τυρί παρασκευαζόμενο αποκλειστικά από αγελαδινό γάλα με προσθήκη πυτιάς, με ημίσκληρη μάζα, συμπιεσμένη, άψητη, ζυμωμένη και αλατισμένη. Περιέχει τουλάχιστον 45 gr λιπαρής ύλης ανά 100 gr τυριού μετά από πλήρη ξήρανση. Η περιεκτικότητά του σε ξηρά ύλη πρέπει να είναι τουλάχιστον 50 γραμμάρια ανά 100 γραμμάρια τελειοποιημένου τυριού.

Έχει σχήμα ελαφρώς στρογγυλεμένου κυλίνδρου, διαμέτρου 20 έως 24 εκατοστών και ύψους 3,5 έως 5,5 εκατοστών, με βάρος που κυμαίνεται μεταξύ 1,450 kg και 1,950 kg. Η ελάχιστη διάρκεια τελειοποίησης είναι 28 ημέρες μετά την είσοδο στον θάλαμο τελειοποίησης.

Το τυρί «Saint-Nectaire» μπορεί επίσης να παράγεται σε μικρό μέγεθος, διαμέτρου 12 έως 14 εκατοστών και ύψους 3,5 έως 4,5 εκατοστών, με βάρος που κυμαίνεται μεταξύ 0,500 kg και 0,700 kg. Στην περίπτωση αυτή, η ελάχιστη διάρκεια τελειοποίησης περιορίζεται σε 21 ημέρες μετά την είσοδο στον θάλαμο τελειοποίησης.

Η παχύρρευστη και ελαστική μάζα, η οποία υποχωρεί όταν πιέζεται με το δάκτυλο, είναι χρώματος ελεφαντοστού και μπορεί να εμφανίζει μερικά μικρών διαστάσεων ανοίγματα αρμονικά κατανεμημένα.

Το τυρί έχει κρούστα όμοια στις δύο πλευρές, με χαμηλό πέλος. Ανάλογα με τον βαθμό τελειοποίησης, το πέλος είναι λευκό, καστανό ή φαιό και, ενδεχομένως, διακρίνεται το υπόλευκο έως σχεδόν πορτοκαλί φόντο που μπορεί να εμφανίζει σημεία κίτρινης και/ή κόκκινης ευρωτίασης. Αποκλείονται τα τυριά που έχουν ομοιόμορφα λευκό ή ομοιόμορφα πορτοκαλί ή ομοιόμορφα μαύρο χρώμα.

Η γεύση είναι καθαρή, ήπια, ελαφρώς αλμυρή, χωρίς υπερβολική οξύτητα, με ποικίλες γαλακτικές γεύσεις (νωπού γάλακτος, κρέμας γάλακτος, βουτύρου) και αρώματα περιβάλλοντος τελειοποίησης (αποθήκης ωρίμασης, άχυρου, γης ή δασικού υπόροφου), που συχνά συνοδεύονται από πολύ ελαφριά γεύση φουντουκιού.

Το τυρί που φέρει την προστατευόμενη ονομασία προέλευσης «Saint-Nectaire» μπορεί επίσης να διατίθεται σε συσκευασμένα τεμάχια τα οποία υποχρεωτικά περιλαμβάνουν ένα τμήμα με τη χαρακτηριστική κρούστα της ονομασίας.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Οι αγελάδες κάθε κοπαδιού παραγωγής του γάλακτος που προορίζεται για την παραγωγή του τυριού «Saint-Nectaire» πρέπει να έχουν γεννηθεί και να εκτρέφονται εντός της οριοθετούμενης στο σημείο 4 γεωγραφικής περιοχής.

Για να θεωρούνται ότι «εκτρέφονται εντός της οριοθετούμενης στο σημείο 4 γεωγραφικής περιοχής», οι δαμαλίδες που προορίζονται για ανανέωση των αγελάδων γαλακτοπαραγωγής πρέπει να βρίσκονται στην εν λόγω περιοχή τουλάχιστον κατά το ήμισυ κάθε έτους.

Ωστόσο, για λόγους υγειονομικού χαρακτήρα ή για τις φυλές Salers, Ferrandaise, Abondance, Simmental Française και Brune που είναι παρούσες σε μικρούς αριθμούς στην οριοθετούμενη στο σημείο 4 γεωγραφική περιοχή και για τις οποίες η ζήτηση για ζώα υπερβαίνει την προσφορά που γίνεται αποδεκτή από τον διευθυντή του Εθνικού Ινστιτούτου Προέλευσης και Ποιότητας, είναι δυνατόν να χορηγηθεί από τον διευθυντή του Εθνικού Ινστιτούτου Προέλευσης και Ποιότητας παρέκκλιση από το συγκεκριμένο μέτρο.

Το βασικό σιτηρέσιο των αγελάδων γαλακτοπαραγωγής αποτελείται αποκλειστικά από χορτονομή.

Το συνολικό ετήσιο σιτηρέσιο (βασικό σιτηρέσιο και συμπλήρωμα) των αγελάδων γαλακτοπαραγωγής σε ξηρά ύλη περιλαμβάνει σε ποσοστό τουλάχιστον 70 % χόρτο προερχόμενο από την οριοθετούμενη στο σημείο 4 γεωγραφική περιοχή.

Είναι υποχρεωτική η βόσκηση των αγελάδων γαλακτοπαραγωγής επί τουλάχιστον 160 ημέρες ετησίως. Κατά τις ημέρες βόσκησης, απαγορεύεται κάθε χορήγηση νωπής χορτονομής.

Εκτός περιόδου βόσκησης, το χόρτο που διανέμεται υπό μορφή ξηρής χορτονομής με ποσοστό ξηράς ύλης άνω του 80 % αντιπροσωπεύει καθημερινά τουλάχιστον 60 % του βασικού σιτηρεσίου των αγελάδων γαλακτοπαραγωγής, εκπεφρασμένο σε ξηρά ύλη.

Οι πρώτες ύλες και τα πρόσθετα που χρησιμοποιούνται στη συμπληρωματική διατροφή του κοπαδιού γαλακτοπαραγωγής διευκρινίζονται σε θετικό κατάλογο. Η χρήση τους περιορίζεται σε 1 800 kg, ανά αγελάδα γαλακτοπαραγωγής και ανά έτος, και καταχωρίζονται ως ακατέργαστη ύλη, με εξαίρεση τον ορό γάλακτος, τα στάχυα αραβοσίτου και τους σπόρους αραβοσίτου που καταχωρίζονται ως ξηρά ύλη.

Δεν προέρχονται κατ’ ανάγκη όλες οι ζωοτροφές από την οριοθετούμενη στο σημείο 4 γεωγραφική περιοχή, καθώς το υψόμετρο και το κλίμα δεν καθιστούν τεχνικά εφικτή την παραγωγή τους σε επαρκείς ποσότητες.

Το βασικό ετήσιο σιτηρέσιο των δαμαλίδων αποτελείται από χόρτο, προερχόμενο κατά 40 % τουλάχιστον από την οριοθετούμενη στο σημείο 4 γεωγραφική περιοχή και ενδεχομένως από άχυρο.

Στο σιτηρέσιο των ζώων επιτρέπονται μόνον τα φυτικά προϊόντα, τα παραπροϊόντα και τα συμπληρώματα διατροφής που προέρχονται από μη διαγονιδιακά προϊόντα. Απαγορεύεται η καλλιέργεια διαγονιδιακών φυτών σε όλες τις εκτάσεις εκμετάλλευσης παραγωγής γάλακτος προοριζόμενου για μεταποίηση στο προϊόν ονομασίας προέλευσης «Saint-Nectaire». Η εν λόγω απαγόρευση ισχύει για κάθε φυτικό είδος που θα μπορούσε να χρησιμοποιηθεί για τη διατροφή των ζώων της εκμετάλλευσης και για κάθε είδος το οποίο θα μπορούσε να μολύνει τα εν λόγω φυτικά είδη.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η παραγωγή του γάλακτος, η παρασκευή των τυριών και η τελειοποίησή τους πρέπει να εκτελούνται εντός της γεωγραφικής περιοχής.

3.5. Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία

—

3.6. Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία

Η επισήμανση των τυριών που φέρουν την ονομασία προέλευσης «Saint-Nectaire» πρέπει να περιλαμβάνει την ονομασία προέλευσης με χαρακτήρες διαστάσεων τουλάχιστον ίσων με τα δύο τρίτα των μεγαλύτερων χαρακτήρων που εμφαίνονται στην επισήμανση.

Ανεξάρτητα από τις μνείες που ορίζουν οι ισχύουσες κανονιστικές διατάξεις για όλα τα τυριά, η ονομασία προέλευσης απαγορεύεται να συνοδεύεται από οποιονδήποτε χαρακτηρισμό ή άλλη μνεία στην ετικέτα του προϊόντος, στο διαφημιστικό υλικό, στα τιμολόγια και σε άλλα εμπορικά έγγραφα, με εξαίρεση:

— τα ειδικά ιδιωτικά εμπορικά ή επιχειρηματικά σήματα·

— τις μνείες «Les fourrages de notre (nos) élevage(s) sont composés exclusivement de pâturage et de foin» (Οι χορτονομές της (των) κτηνοτροφικής (-ών) εκμετάλλευσης (εκμεταλλεύσεών) μας αποτελούνται αποκλειστικά από νωπή ή ξηρή χορτονομή), «fabriqué avec du lait 100 % issu de la race Salers» (παραγόμενο με γάλα 100 % της φυλής Salers), «fabriqué avec du lait 100 % issu de la race Ferrandaise» (παραγόμενο με γάλα 100 % της φυλής Ferrandaise), «affiné en cave naturelle» (τελειοποιημένο σε φυσική αποθήκη), «durée d’affinage particulière au-delà de la durée minimale de 28 jours» (ειδική διάρκεια τελειοποίησης πέραν της ελάχιστης διάρκειας 28 ημερών), «affiné sur paille» (τελειοποιημένο σε άχυρο), «affiné à la ferme» (τελειοποιημένο στο αγρόκτημα), «affiné sur bois de sapin» (τελειοποιημένο σε ξύλο ελάτης) και «affiné sur bois d’épicéa» (τελειοποιημένο σε ξύλο ερυθρελάτης). Σε κάθε περίπτωση, οι διαστάσεις των χαρακτήρων τους δεν υπερβαίνουν τα δύο τρίτα αυτών της ονομασίας «Saint-Nectaire»,

— της μνείας «fabriqué en laiterie» (παράγεται σε γαλακτοκομείο) ή κάθε άλλης ένδειξης που παραπέμπει στη γαλακτοκομική προέλευση του τυριού.

Η επισήμανση των τυριών διευκρινίζει την προέλευσή τους από το αγρόκτημα ή το γαλακτοκομείο.

Το μέγεθος των χαρακτήρων των μνειών οι οποίες διευκρινίζουν την προέλευση από το γαλακτοκομείο ή το αγρόκτημα είναι ίσο με τουλάχιστον τα δύο τρίτα του μεγέθους της ονομασίας «Saint-Nectaire».

4. Συνοπτική οριοθέτηση της γεωγραφικής περιοχής

Η γεωγραφική περιοχή της ονομασίας προέλευσης «Saint-Nectaire» καλύπτει το έδαφος των κοινοτήτων που υπάγονται στα διοικητικά διαμερίσματα Cantal και Puy-de-Dôme.

Η παραγωγή του γάλακτος και η παρασκευή των τυριών πρέπει να εκτελούνται εντός μιας περιοχής που πληροί τις προϋποθέσεις όσον αφορά τους φυσικούς και ανθρώπινους παράγοντες οι οποίοι περιγράφονται στο σημείο 5.

5. Δεσμός με τη γεωγραφική περιοχή

Ιδιαιτερότητα της γεωγραφικής περιοχής

Φυσικοί παράγοντες

Η γεωγραφική περιοχή παραγωγής του «Saint-Nectaire» βρίσκεται στο κέντρο της Γαλλίας, στην οροσειρά Massif Central.

Σε υψόμετρο μεγαλύτερο των 700 μέτρων, η παραγωγή γάλακτος και η παρασκευή των τυριών ευνοούνται χάρη στις ιδιαίτερες συνθήκες που επικρατούν εκεί.

Οι επικρατούντες δυτικοί άνεμοι παρέχουν υψηλή υγρασία στις δυτικές πλαγιές του ηφαιστειογενούς όρους, και μικρότερη στις ανατολικές πλαγιές. Χάρη σε ένα εξαιρετικά γόνιμο ηφαιστειακό έδαφος, το χόρτο έχει ισχυρή παρουσία, με πλούσια και ποικίλη χλωρίδα: αγριοθυμάρι, κίτρινη γεντιανή, μάραθο των Άλπεων, αχιλλεία χιλλιόφυλλη, τριφύλλι των Άλπεων…. Η παραγωγή χορτονομής βασίζεται κυρίως στην εκμετάλλευση των μόνιμων βοσκοτόπων, πλούσιων σε ανθοφόρα φυτά, που αντιπροσωπεύουν τουλάχιστον το 90 % των λειμώνων των εκμεταλλεύσεων.

Ανθρώπινος παράγοντας

Το τυρί «Saint-Nectaire» παράγεται στην περιοχή Monts Dore εδώ και αρκετούς αιώνες. Το όνομά του εμφανίζεται στη γαστρονομία του 17ου αιώνα και αναφέρεται σε πολυάριθμα έργα (ιδίως το 1786 και το 1787). Η παραγωγή του αναπτύχθηκε τον 19ο και κατόπιν τον 20ό αιώνα στα μικρά ορεινά αγροκτήματα με μικρά κοπάδια στα οποία μετατράπηκε σε απασχόληση αποκλειστικά των γυναικών και στα οποία συσσωρεύτηκε τεχνογνωσία παραγωγής. Παραδοσιακά, οι παραγωγοί πολύ σπάνια τελειοποιούσαν τα τυριά τους και συνήθιζαν να τα φέρνουν φρέσκα στις πολυάριθμες αγορές της περιοχής. Οι ειδικευμένοι τελειοποιητές του Puy-de-Dôme και του Cantal, που διέθεταν κατάλληλες εγκαταστάσεις και σχετική τεχνογνωσία, τους αγόραζαν την παραγωγή τους για να την τελειοποιήσουν στα κέντρα κατανάλωσης. Η παράδοση αυτή έχει διατηρηθεί έως σήμερα, με οργάνωση της συλλογής των φρέσκων τυριών απευθείας στον τόπο παραγωγής.

Το τυρί «Saint-Nectaire» αναγνωρίστηκε ως ονομασία προέλευσης με απόφαση του Δικαστηρίου του Issoire το 1955.

Η διατροφή των αγελάδων γαλακτοπαραγωγής οι οποίες παράγουν το γάλα που προορίζεται για την παραγωγή του τυριού «Saint-Nectaire» στηρίζεται στους πόρους που αναφέρονται στο σημείο «Φυσικοί παράγοντες». Πράγματι, το βασικό σιτηρέσιο αποτελείται αποκλειστικά από χόρτο και η βόσκηση είναι υποχρεωτική για ένα τμήμα του έτους. Η χορήγηση συμπληρωμάτων είναι περιορισμένη.

Η φάση τελειοποίησης είναι επίσης σημαντικό στάδιο της παραγωγής του τυριού «Saint-Nectaire». Πράγματι, οι επιχειρήσεις τελειοποίησης διαθέτουν σημαντική τεχνογνωσία όσον αφορά τη φροντίδα των τυριών τα οποία πλένονται πολλές φορές και κατόπιν τρίβονται και αναστρέφονται τακτικά ώστε να σχηματιστεί κρούστα.

Ιδιοτυπία του προϊόντος

Το «Saint-Nectaire» είναι τυρί από αγελαδινό γάλα, με συμπιεσμένη άψητη μάζα. Έχει σχήμα ελαφρώς στρογγυλεμένου κυλίνδρου, μέγιστης διαμέτρου 24 εκατοστών και μέγιστου ύψους 5,5 εκατοστών, που αντιστοιχεί σε σχετικά μικρό ύψος σε σύγκριση με άλλα τυριά που προέρχονται από ορεινές περιοχές. Η κρούστα έχει χαμηλό πέλος, λευκό, καστανό ή φαιό και, ενδεχομένως, διακρίνεται το υπόλευκο έως σχεδόν πορτοκαλί φόντο που μπορεί να εμφανίζει σημεία κίτρινης και/ή κόκκινης ευρωτίασης. Η γεύση είναι καθαρή, ήπια, ελαφρώς αλμυρή, χωρίς υπερβολική οξύτητα, με ποικίλες γαλακτικές γεύσεις (νωπού γάλακτος, κρέμας γάλακτος, βουτύρου) και αρώματα περιβάλλοντος τελειοποίησης (αποθήκης ωρίμασης, άχυρου, γης ή δασικού υπόροφου), που συχνά συνοδεύονται από πολύ ελαφριά γεύση φουντουκιού.

Δεσμός

Η γεωγραφική περιοχή αντιστοιχεί στην περιοχή όπου ανέκαθεν εκτελούνται τα διάφορα στάδια παρασκευής του «Saint-Nectaire». Ορισμένοι παράγοντες, τόσο υψομέτρου των βοσκοτόπων και χλωρίδας όσο και ανθρώπινοι, πρέπει να συνδυαστούν για την παραγωγή του γάλακτος και την παρασκευή του τυριού «Saint-Nectaire».

Πράγματι, η περιοχή με το ηφαιστειακό έδαφος ευνοεί την παρουσία μόνιμων βοσκοτόπων όπου η χλωρίδα είναι πλούσια και αρωματική. Η συχνότητα των βροχοπτώσεων που μεταφέρονται με τους δυτικούς ανέμους που επικρατούν στην εν λόγω περιοχή μεγάλου υψομέτρου επιτρέπει τη σχεδόν συνεχή άρδευση των λειμώνων, γεγονός που αυξάνει τον πλούτο τους. Λόγω της βοτανικής ποικιλότητας, πολλές αρωματικές ενώσεις βρίσκονται παρούσες στα άνθη (για παράδειγμα τερπένια) και αφομοιώνονται από τις αγελάδες που καταναλώνουν τις χορτονομές οι οποίες προέρχονται από αυτούς τους λειμώνες.

Οι παράγοντες αυτοί, σε συνδυασμό με την τεχνογνωσία παρασκευής, καθώς και με τις φροντίδες που παρέχονται στο τυρί «Saint-Nectaire» κατά την τελειοποίηση, του προσδίδουν ποικίλες γαλακτικές γεύσεις (νωπού γάλακτος, κρέμας γάλακτος, βουτύρου) και αρώματα περιβάλλοντος τελειοποίησης (αποθήκης τελειοποίησης, άχυρου, γης ή δασικού υπόροφου), που συχνά συνοδεύονται από πολύ ελαφριά γεύση φουντουκιού.

Ο τρόπος με τον οποίο οι επιχειρήσεις τελειοποίησης φροντίζουν τα τυριά «Saint-Nectaire» είναι εξάλλου καθοριστικός για την ανάπτυξη της κρούστας με πέλος και με χρώμα φαιόλευκο έως καστανό, με πορτοκαλιές αποχρώσεις.

Το σχήμα του τυριού «Saint-Nectaire» συνδέεται με την ιστορία του. Πράγματι, το σχήμα αυτό ήταν εύχρηστο τόσο για τις εκμεταλλεύσεις με μικρά κοπάδια (μερικών αγελάδων) όσο και για τις μεγαλύτερες εκμεταλλεύσεις που επιδίωκαν να αξιοποιήσουν τη χειμερινή τους παραγωγή γάλακτος που ήταν σχετικά περιορισμένη ενώ η θερινή παραγωγή τους, πιο άφθονη, προοριζόταν για την παρασκευή του «Fourme de Cantal».

Παραπομπή στη δημοσίευση της συγγραφής υποχρεώσεων

(άρθρο 6 παράγραφος 1 δεύτερο εδάφιο του παρόντος κανονισμού)

https://info.agriculture.gouv.fr/gedei/site/bo-agri/document_administratif-7737d188-1884-4b45-9c2e-9d468ca2a5e8/telechargement

(1) ΕΕ L 343 της 14.12.2012, σ. 1.